અનેક જાણીતા અને પ્રતિષ્ઠિત ગણાતા બિલ્ડરોના પ્રોજેક્ટો પણ અટવાઈ પડતાં હવે નવા બુકિંગના માર્કેટમાંથી વિશ્વાસ ખોઈ દેનારા ગ્રાહકો માત્ર રીસેલ માર્કેટ તરફ વળી ગયા છે, જ્યાં તેમને ચૉઇસના ફ્લૅટ મળતા નથી અથવા મળે તો વધુપડતા ઊંચા ભાવ ક્વોટ થાય છે. રીસેલના માર્કેટમાં દસ સેલર સામે એકસોથી બસો બાયર જેવી પોઝિશન છે, કારણ કે રીસેલમાં વેચનારે પણ પાછો ક્યાંક ને ક્યાંક ફ્લૅટ લેવો હોય જ છે. આ માર્કેટમાં હાલ ભાવ અને ચૉઇસની જબરદસ્ત ખેંચતાણ વર્તાય છે એમ જણાવતાં સાધનો કહે છે કે અત્યારની સમસ્યાનો નક્કર ઉપાય રીડેવલપમેન્ટ બની શકે છે, પણ આ મામલે સુધ્ધાં વિશ્વાસનો અભાવ પ્રવર્તે છે. આમ પ્રૉપર્ટી માર્કેટમાં અત્યારે વેકેશનગાળો પૂરો થવા આવ્યો હોવા છતાં સોદાઓનું પ્રમાણ ખૂબ જ ઓછું રહ્યું છે. હવે પછી વરસાદને લીધે પણ આ બજારમાં વધુ ઠંડી આવી જશે.